บริษัทกัญชาที่ใหญ่สุดในโลก
สมัยก่อน กัญชา เป็นยาเสพติดที่ผิดกฎหมายทั่วโลก แต่ตอนนี้กลับถูกต้องในหลายประเทศ แล้วตอนนี้บริษัทกัญชาที่ใหญ่ที่สุดมูลค่ามากแค่ไหน  ลงทุนแมนจะเล่าให้ฟัง
1 เม.ย. 2561

บริษัทกัญชาที่ใหญ่สุดในโลก / โดย ลงทุนแมน
สมัยก่อน กัญชา เป็นยาเสพติดที่ผิดกฎหมายทั่วโลก
แต่ตอนนี้กลับถูกต้องในหลายประเทศ
เกิดอะไรขึ้นกับกฎหมายกัญชา
แล้วตอนนี้บริษัทกัญชาที่ใหญ่ที่สุดมูลค่ามากแค่ไหน
ลงทุนแมนจะเล่าให้ฟัง
กัญชา ถือเป็นสมุนไพรที่มีการนำใปใช้ทางการแพทย์และเป็นสมุนไพรทางเลือกสำหรับการคลายเครียดเป็นระยะเวลายาวนานแล้วตั้งแต่สมัยก่อนประวัติศาสตร์
แต่เนื่องด้วยฤทธิ์ที่ทำให้เสพติดและอาจทำให้มีผลเสียต่อร่างกาย จึงทำให้ทั่วโลกยังไม่ค่อยเป็นที่ยอมรับในการใช้
ในปี 1996 กัญชาสามารถใช้ในทางการแพทย์ได้อย่างถูกกฎหมายในรัฐ California ประเทศสหรัฐอเมริกา โดยถือเป็นรัฐแรกที่ประกาศให้กัญชาถูกกฎหมาย
ส่วนในรัฐอื่นก็ ค่อยๆประกาศให้ถูกต้องตามรัฐ California เช่นกัน
ปัจจุบันมีทั้งหมด 29 รัฐ ในสหรัฐอเมริกาที่อนุญาตให้ใช้กัญชาได้ในทางการแพทย์
และในปี 2001 ประเทศแคนาดา ก็ประกาศให้ถูกกฎหมายในการใช้ทางการแพทย์เช่นกัน
แต่การใช้สำหรับทางการแพทย์ ก็ไม่เพียงพอที่จะทำให้ธุรกิจ กัญชา เติบโตได้
จนกระทั่งเมื่อปี 2012
รัฐ Colorado และ Washington ในสหรัฐอเมริกา ประกาศให้สามารถจำหน่ายกัญชาได้อย่างถูกต้องเพื่อ “นันทนาการ”
โดยการควบคุมแทบจะคล้ายกับแอลกอฮอล์ทุกอย่าง
ล่าสุดเมื่อเดือน มกราคมที่ผ่านมา รัฐ California ก็ประกาศให้ใช้เพื่อนันทนาการได้แล้วเช่นกัน
โดยปัจจุบันมีทั้งหมด 8 รัฐ ในสหรัฐอเมริกา ที่อนุญาตให้ใช้กัญชาได้เพื่อนันทนาการ
สำหรับประเทศแคนาดา และ ในหลายๆประเทศยังไม่ให้ใช้เพื่อนันทนาการได้แบบสหรัฐอเมริกา แต่ก็มีการร่างกฎหมายเพื่อเตรียมตัวแล้วเช่นกัน
แล้วตอนนี้ประเทศไหนสูบกัญชามากที่สุด?
จากข้อมูลของ United Nations Office on Drugs and Crime (UNODC) พบว่าคือประเทศ ไอซ์แลนด์
โดยใน 100 คน จะพบคนสูบกัญชามากถึง 18 คน
สำหรับประเทศไทย 100 คน จะพบคนสูบกัญชาเพียง 1.2 คนเท่านั้น
ในประเทศไทย กัญชายังจัดเป็นยาเสพติดให้โทษในประเภท 5 ซึ่งถ้าใครมีครองครองจะถือว่าผิดกฎหมายทันที
แล้วบริษัทกัญชาที่ใหญ่สุดในโลกตอนนี้คือบริษัทอะไร? มีมูลค่าเท่าไร?
บริษัท Canopy Growth Corporation เป็นบริษัทสัญชาติแคนาดา ขายส่งกัญชาไปยังประเทศต่างๆ ทั่วโลกโดยมีทั้ง รูปแบบแห้ง และ ในรูปแบบที่ใช้ทางการแพทย์
โดยมีแบรนด์สินค้าหลักที่โด่งดังบางคนอาจจะเคยเห็นยี่ห้อ Tweed
บริษัท Canopy Growth Corporation จดทะเบียนอยู่ในตลาดหุ้นประเทศแคนาดา
มูลค่าบริษัท (Market Cap.) ของบริษัทนี้เติบโตอย่างก้าวกระโดด
ปี 2016 มูลค่า 4,595 ล้านบาท
ปี 2017 มูลค่า 22,728 ล้านบาท
ปัจจุบัน มูลค่า 153,960 ล้านบาท
ผ่านไปแค่ 2 ปีมูลค่าบริษัทเพิ่มขึ้นเกือบ 34 เท่า
สาเหตุที่มูลค่าเพิ่มขึ้นอย่างรวดเร็วน่าจะเกิดจากการผลักดันของหลายๆ ประเทศทั่วโลกที่พยายามทำให้กัญชาซื้อขายเชิงพาณิชย์ได้
ถ้าเราซื้อหุ้นกัญชาตัวนี้ 30,000 บาท เมื่อ 2 ปีที่แล้ว ตอนนี้เราจะมีเงินมากถึง 1 ล้านบาท
ใครจะไปคิดว่า หุ้นกัญชา จะเติบโตขึ้นได้มากขนาดนี้..
หมายเหตุ บทความนี้ไม่ได้มีเจตนาชี้นำให้เสพกัญชาแต่อย่างใด เป็นเพียงการนำเสนอข้อมูลของต่างประเทศเท่านั้น กัญชายังเป็นสิ่งที่ผิดกฎหมายในประเทศไทยอยู่
----------------------
<ad> หนังสือลงทุนแมน 2.0 วางแผงแล้วหาซื้อได้ที่ร้านหนังสือชั้นนำทั่วประเทศ
โหลดแอพ blockdit อ่านฟรีได้ที่ blockdit.com
ลงทุนแมนมี 
 
 
 line@ แล้ว ติดตามได้โดยค้นหา ไอดีชื่อ longtunman ในแพลตฟอร์มนั้น
----------------------
Reference
-
-
-
-
-